L'article 51.2 de la Llei 1/2015, del 5 de febrer, del règim especial d'Aran, disposa que el Consell General d'Aran té competències plenes en l'àmbit dels arxius i fons documentals.
L'apartat 3 del mateix article precisa que el Consell General d'Aran ha de garantir la conservació i promoure l'enriquiment del patrimoni històric, cultural, arqueològic i documental, entre d'altres.
La Comissió Bilateral Govern de la Generalitat – Consell General d'Aran, òrgan permanent de relació entre els governs i les administracions de la Generalitat i d'Aran, té entre les seves funcions, d'acord amb l'article 84.1.b), l'adopció dels acords de transferència de competències o traspassos de béns i serveis que corresponguin.
De conformitat amb l'article 7.2.c) del Reglament d'organització i funcionament de la Comissió Bilateral Govern de la Generalitat – Consell General d'Aran, publicat en el DOGC mitjançant la Resolució GRI/517/2015, d'11 de març, correspon al Ple de la Comissió adoptar els acords sobre els traspassos de funcions i serveis per elevar-los al Govern de la Generalitat per a l'aprovació final.
El Ple de la Comissió Bilateral Govern de la Generalitat – Consell General d'Aran, en la sessió de 20 de febrer de 2015, va adoptar un acord relatiu al traspàs de funcions de la Generalitat de Catalunya al Consell General d'Aran en matèria de conservació, gestió i difusió del patrimoni documental (Arxiu General d'Aran).
A proposta de la vicepresidenta del Govern i consellera de Governació i Relacions Institucionals i del conseller de Cultura, i d'acord amb el Govern,
Aprovar l'Acord de traspàs de funcions de la Generalitat de Catalunya al Consell General d'Aran en matèria de conservació, gestió i difusió del patrimoni documental (Arxiu General d'Aran), que es publica annex a aquest Decret.
Aquest Decret entra en vigor l'endemà de la publicació en el Diari Oficial de la Generalitat de Catalunya.
Vicepresidenta del Govern i consellera de Governació i Relacions Institucionals
Acord de traspàs de funcions de la Generalitat de Catalunya al Conselh Generau d'Aran en matèria de conservació, gestió i difusió del patrimoni documental (Archiu Generau d'Aran)
L'article 51 de la Llei 1/2015, del 5 de febrer, del règim especial d'Aran, que regula les competències del Conselh Generau en matèria de llengua i cultura, disposa en l'apartat 2 que el Conselh Generau d'Aran exerceix competències plenes en l'àmbit dels arxius i fons documentals.
L'apartat 3 del mateix article precisa que el Conselh Generau d'Aran ha de garantir la conservació i promoure l'enriquiment del patrimoni històric, cultural, arqueològic i documental, entre altres.
El Decret 208/1989, d'1 d'agost, de delegació de competències en matèria de cultura a les comarques, va establir a l'article 1.1 la delegació a les comarques de les competències que corresponen a l'Administració de la Generalitat en relació amb la gestió dels arxius històrics comarcals i dels arxius històrics d'abast inferior al comarcal.
Posteriorment, la Llei 10/2001, de 13 de juliol, d'arxius i documents, a la disposició addicional quarta, estableix que la Generalitat ha de transferir als consells comarcals els mitjans i els recursos per a la gestió dels arxius comarcals en termes equivalents a les transferències que, en el moment de l'entrada en vigor d'aquesta Llei, ja s'efectuen en virtut de les delegacions de competències sobre arxius acordades en execució del Decret 208/1989, de l'1 d'agost, de delegació de competències en matèria de cultura a les comarques.
La Llei 1/2015, del 5 de febrer, del règim especial d'Aran estableix, en l'article 50, que la Generalitat ha d'acordar amb el Conselh Generau d'Aran el traspàs dels serveis i dels recursos humans i materials i la dotació econòmica que corresponen a les noves competències atribuïdes per aquesta Llei.
La disposició transitòria tercera preveu, en l'apartat tercer, que els acords de traspàs de funcions i serveis han de determinar els serveis i els recursos que ha d'assumir el Consell General d'Aran per a l'exercici de les seves competències i precisar, si escau, la delimitació de les funcions afectades pel traspàs i les fórmules de col·laboració entre ambdues administracions per a l'exercici de les competències respectives.
La Comissió Bilateral Govern de la Generalitat – Conselh Generau d'Aran, òrgan permanent de relació entre els governs i les administracions de la Generalitat i d'Aran, d'acord amb l'article 84.1.b) de la Llei, té atribuïda, entre altres funcions, l'adopció dels acords de transferència de competències o traspassos de béns i serveis que corresponguin.
D'acord amb tot l'exposat, la Comissió Bilateral Govern de la Generalitat – Conselh Generau d'Aran, en la sessió de 20 de febrer de 2015, acorda el traspàs de funcions de la Generalitat de Catalunya al Conselh Generau d'Aran en matèria de conservació, gestió i difusió del patrimoni documental en els termes següents.
Funcions i serveis que assumeix el Conselh Generau d'Aran en l'àmbit de la conservació, gestió i difusió del patrimoni documental
El Conselh Generau d'Aran assumeix la direcció i gestió de l'Archiu Generau d'Aran, sens perjudici d'allò que disposa la legislació aplicable en relació amb el Sistema d'Arxius de Catalunya i la Xarxa d'Arxius Comarcals.
Coordinació i col·laboració entre la Generalitat de Catalunya i el Conselh Generau d'Aran en matèria d'arxius i gestió documental
2.1 Es constitueix una comissió de seguiment integrada per un representant del Conselh Generau d'Aran, dos representants del departament de la Generalitat competent en matèria d'arxius i la persona que exerceix la direcció de l'Archiu Generau d'Aran, que actua com a secretària de la comissió.
Aquesta comissió es reunirà almenys una vegada l'any i vetllarà per la coordinació, la col·laboració i l'homogeneïtzació de criteris entre ambdues administracions i en l'àmbit dels arxius i la gestió documental.
2.2 El Conselh Generau d'Aran ha de trametre al departament competent en matèria d'arxius un informe anual de les activitats desenvolupades en exercici de les funcions traspassades en virtut d'aquest acord.
Mitjans personals que es traspassen
3.1 La Generalitat de Catalunya traspassa al Conselh Generau d'Aran en l'àmbit de la gestió d'arxius els mitjans personals corresponents al Departament de Cultura que consten en l'Annex d'aquest Acord, els quals passen a dependre orgànicament i funcionalment del Conselh Generau.
3.2 La persona funcionària traspassada mitjançant aquest Acord conserva la condició de funcionària de la Generalitat de Catalunya, en situació de serveis a d'altres administracions públiques, però sense reserva de plaça i destinació i se li aplica el règim vigent en l'administració pública en què presti serveis.
3.3 L'Administració de destinació li ha de respectar el grup del cos i l'escala de procedència, els drets econòmics inherents al grau que tingui reconegut, els drets relatius a la funció a desenvolupar i els drets de caràcter social.
Mitjans econòmics que es transfereixen
La valoració econòmica de les funcions i els mitjans objecte de traspàs és de vuitanta tres mil cinc-cents seixanta nou euros i quaranta tres cèntims (83.569,43 euros) anuals, dels quals trenta-tres mil euros (33.000,00 euros) corresponen al finançament de les funcions que assumeix el Conselh Generau d'Aran en relació amb la direcció i gestió de l'Arxiu Generau d'Aran, i cinquanta mil cinc-cents seixanta nou euros i quaranta tres cèntims (50.569,43 euros) anuals corresponen al finançament de les despeses de personal.
El càlcul de les dotacions econòmiques previstes en el paràgraf anterior s'ha establert per a tota l'anualitat.
Per a l'exercici 2015, aquest import anirà a càrrec del Departament de Cultura el qual l'ha de transferir al Conselh Generau d'Aran amb la minoració corresponent a les retribucions que li correspon satisfer fins a la data d'efectivitat del present acord, que són dotze mil sis-cents vint-i-set euros i cinquanta-tres cèntims (12.627,53 euros), resultant la quantitat que efectivament s'ha de transferir per a l'exercici 2015 de setanta mil nou-cents quaranta-un euros i dinou cèntims (70.941,19 euros).
Per a exercicis futurs, aquest import s'inclourà en la valoració econòmica de l'acord de finançament entre la Generalitat de Catalunya i el Conselh Generau i s'actualitzarà d'acord amb el que disposi l'esmentat acord.
Aquest acord produeix efectes a partir de l'1 d'abril de 2015.
Mitjans personals corresponents al Departament de Cultura objecte de traspàs:
Cos: Titulats Superiors de la Generalitat de Catalunya, Arxivers
Lloc de treball: Directora de l'Archiu Històric Generau d'Aran